## Les Arts estrena l’òpera ‘Luisa Miller’ de Verdi, amb la direcció musical de Sir Mark Elder

*** La soprano Mariangela Sicilia i el nou ‘tenor de tenors’ Freddie De Tommaso debuten en els papers protagonistes
* Es tracta d’una nova producció de Valentina Carrasco**

El Palau de les Arts Reina Sofia estrena, el pròxim 10 de desembre, l’òpera *Luisa Miller*, amb la qual s’endinsa en el repertori més íntim i romàntic de Giuseppe Verdi, amb la direcció musical de Sir Mark Elder. Es tracta d’una nova producció de Valentina Carrasco.

En la seua presentació, el director artístic de Les Arts, Jesús Iglesias Noriega, ha destacat l’elecció d’esta obra, que portava des de 2008 sense escoltar-se a València, amb la qual el compositor italià s’endinsa en la seua faceta més humana i psicològica, que culminarà amb la seua cèlebre *La traviata*.

*Luisa Miller* suposa també l’esperat debut operístic de Sir Mark Elder amb l’Orquestra de la Comunitat Valenciana (OCV). Es tracta, a més, de la primera vegada que el mestre britànic dirigix este títol en versió escenificada. Batuta incontestable en el repertori verdià, Elder ha avançat que l’obra de l’italià serà també un dels pilars en la seua etapa com a titular de Les Arts.  
   
Segons Sir Mark Elder, amb *Luisa Miller*, Verdi s’allunya de la monumentalitat de les seues obres anteriors per a endinsar-se en un univers més íntim i personal, que li exigix colors que no havia necessitat fins a la data. I, en eixe sentit, destaca la seua excepcional qualitat musical, amb moments com l’ària del tenor *Quando le sere al placido*, “que el públic recordarà per sempre”.

L’òpera *Luisa Miller* serà la tercera nova producció que Les Arts estrene dins de les celebracions del seu XX aniversari. El muntatge, coproduït amb el Maggio Musicale Fiorentino, té el segell de Valentina Carrasco, la irrupció de la qual en l’escena operística ha sigut molt celebrada per les seues propostes innovadores i disruptives, amb guardons com el Premi Abbiati de la crítica italiana.

La *regista* argentina trasllada l’acció a una fàbrica de nines de principis del s. XX com a escenari en el qual tractar un dels drames que Verdi aborda de manera magistral: el conflicte paternofilial. “Dos pares que estimen possessivament els seus fills els causaran la mort: Walter, a través de la seua ambició; Miller, mitjançant una concepció pacífica de la virtut”, resumix Valentina Carrasco.

La seua posada en escena, amb escenografia de Carles Berga, vestuari de Luciana Gutman i il·luminació d’Antonio Castro, denuncia la rigidesa de rols socials i l’imperi dels interessos en la burgesia de la societat industrial.

“El context d’una fàbrica, amb el seu propietari i els seus treballadors, ens oferix un marc social convenient per a l’obra; el que importa dramatúrgicament és el que es produïx en eixa fàbrica: ninots. Walter, en el seu imperi industrial, ha creat un ninot a la imatge dels seus desitjos, i el mateix creu haver fet amb Rodolfo. Miller contribuïx a la fabricació de xiquetes ingènues i d’una bondat ideal, que voldria posseir per sempre, com la seua xicoteta Luisa”, explica Carrasco.

Les Arts reunix, en *Luisa Miller*, les principals veus verdianes del moment, entre les quals destaca el nou ‘tenor de tenors’, Freddie De Tommaso. En la seua primera actuació a València, el britànic debuta en el paper de Rodolfo, un dels més desafiadors de la seua corda i que, després de València, cantarà a Viena.

Mariangela Sicilia també ha triat Les Arts per a presentar l’exigent paper de Luisa Miller. La soprano calabresa, que destaca per la seua força dramàtica, tècnica i versatilitat, és una de les veus del moment, amb incursions des de Mozart i Rossini fins a Puccini i Verdi, a més de l’òpera barroca i francesa.

L’emergent baríton Germán Enrique Alcántara encarna Miller en la seua primera actuació a València, i el prestigiós baix Alex Esposito, un dels favorits de la Sala Principal, dona vida a Il conte di Walter. Gianluca Buratto, un altre dels artistes internacionals estretament vinculat a Les Arts, és Wurm. Completa el sextet principal la *mezzosoprano* russa Maria Barakova (Federica).

Les Arts estrenarà l’òpera Luisa Miller el pròxim 10 de desembre, amb funcions addicionals els dies 13, 17, 20 i 22. Les entrades per a l’òpera de Verdi es poden adquirir a través dels diferents canals de venda del teatre: taquilles, la línia de venda 96 197 59 00 i la web oficial de [Les Arts](https://www.lesarts.com/va/programacio/c/821-luisa-miller.html).

Fecha: 05/12/2025